แนะแนวทางป้องกันมิจฉาชีพหลอกชักชวนให้ลงทุนแชร์ลูกโซ่ ออมเงิน ปล่อยเงินกู้ ผ่านสื่อสังคมออนไลน์ สร้างความเสียหาย
พันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ เตือนภัยกรณีที่มีมิจฉาชีพ หลอกชักชวนให้ตั้งวงแชร์ออนไลน์ กลุ่มออมเงินและลงทุนปล่อยเงินกู้ เช่น กรณีที่มีการจับกุมท้าวแชร์ลูกโซ่หญิง วัย 20 ปี ที่มีการเปิดกลุ่มไลน์และเฟซบุ๊ก ชักชวนว่า “โอนไวจ่ายจริง” จนมีผู้หลงเชื่อเข้ามาร่วมลงทุนจำนวนมาก มีวงเงินตั้งแต่ 200-1,000,000 บาท มีผู้ร่วมลงทุนทั่วประเทศมากกว่า 1,400 คน รวมมูลค่าความเสียหายมากกว่า 100 ล้านบาท ซึ่งตำรวจจะสืบสวนขยายผลไปถึงเครือข่ายที่เกี่ยวข้องและดำเนินการตามขั้นตอนของกฎหมายอย่างจริงจังต่อเนื่อง พร้อมให้สถานีตำรวจทั่วประเทศ อำนวยความสะดวกในการรับแจ้งความจากประชาชน  เพื่อให้มีผลการปฏิบัติอย่างเป็นรูปธรรมและสร้างความเชื่อมั่นให้กับประชาชน การกระทำลักษณะดังกล่าว นอกจากจะเป็นการซ้ำเติมความเดือดร้อนของประชาชน  ยังเข้าข่ายความผิดฐานนำเข้าสู่ระบบคอมพิวเตอร์ด้วยข้อมูลคอมพิวเตอร์อันเป็นเท็จ ฉ้อโกงหรือกฎหมายอื่นที่เกี่ยวข้อง ซึ่งเป็นความผิดต่อส่วนตัว ผู้เสียหายจะต้องเข้าร้องทุกข์กับพนักงานสอบสวนในท้องที่ เพื่อดำเนินคดีกับผู้กระทำความผิด รวมถึงเตรียมหลักฐานต่างๆ เช่น หลักฐานการโอนเงิน บันทึกการสนทนา รายการเดินบัญชีธนาคาร เพื่อใช้เป็นหลักฐานประกอบการดำเนินคดี พร้อมแนะแนวทางป้องกันการถูกหลอกให้ลงทุน โดยขอให้ตรวจสอบความน่าเชื่อถือก่อนการลงทุน ด้วยการตรวจสอบมีประวัติผู้ชักชวนลงทุน ว่ามีการกระทำความผิดมาหรือไม่ จากแหล่งข้อมูลเปิดต่างๆ รวมถึงข่าวหรือโพสต์บนสื่อสังคมออนไลน์ และข้อมูลจากหน่วยงานภาครัฐ นอกจากนี้ ขอให้ผู้ที่เคยมีประสบการณ์ถูกหลอกลวง แบ่งปันประสบการณ์ผ่านทางสื่อหรือช่องทางต่างๆ เพื่อให้ผู้ที่ต้องการหาข้อมูล สามารถสืบค้นได้ในระบบ หลีกเลี่ยงการลงทุนที่มีข้อเสนอที่ฟังดูดีเกินกว่าจะเป็นไปได้ หรือมีเงื่อนไขในลักษณะง่าย ไม่ซับซ้อนและมีผลตอบแทนสูงผิดปกติ  พึงระลึกไว้เสมอว่า “การลงทุนมีความเสี่ยง ควรศึกษาข้อมูลให้ดีก่อนตัดสินใจ”  และขอให้คอยติดตามข่าวสารอยู่เสมอ เพื่อให้รู้ทันกลโกงของเหล่ามิจฉาชีพ